Mpanyimfo dɛ, “Ansaana onyifuranyi bɔtow bobaa abɔ wo no na ne nan si biribi do”. Bio, menankɔnson besi ne tsir ase no na ɔwɔ dza asaase aka akyerɛ no. Ɔno nye dɛn? Ghana ndwontownyi Wiyaala a ofi Funsi wɔ Etsifi Epuei Mantɔw kyerɛ a, VGMA yɛ ndwontow abawdobɔdze wɔdze ma ndwontowfo a wodzi hɔn ndwontow dwuma ahorow wɔ Nkran nko.
VGMA yɛ ndwontow abawdobɔdze bi a n’asekyerɛ nye “Vodafone Ghana Music Awards”. Ɔyɛ ndwontow abawdobɔdze a afe 1999 na enyigyesɛm edwumakuw CharterHouse dze bɔbɔɔ adze. Ɔyɛ abawdobɔdze bi a afe biara wɔyɛ dze bɔ ndwontowfo a hɔn mbɔdzembɔ sɔ enyi papaapa abaw do wɔ hɔn ndwontow ahorow mu.
Ɔreyɛ ayɛ dɛ, Ghana ha no, sɛ eyɛ ndwontownyi na enntu emmfi bea a ewɔ no annkɛtse Nkran a, wɔnnkan wo nnka Ghana ndwontowfo ho. Iyi ama da baa ndwontowfo a afei na woribesi do no ho per hɔn dɛ wobotu akɛtsena Nkran kɛpem dɛ, Nkran nye Ghanaman no kurowpɔn a ahɔho bɔ pee do. Ɔreyɛ ayɛ dɛ sɛ Nkranfo tsie wo ndwom a, Ghanaman no nyinara na woetsie wo ndwom. Iyi ama Ghanafo ndwontowfo dodowara a wɔagye dzin no, Nkran na wotu kɛtsena.
Ehwɛ Wiyaala a, ɔyɛ ndwontownyi bi a ɔdze no kurom kasa Frafra tow ndwom. Ɔtɔ fa bi a, ɔdze Borɔfokasa dzi afora. Ɔyɛ ndwontownyi bi a ɔreyɛ ayɛ dɛ, dodowara a wɔnnyɛ Ghanafo mpo nyim no sen no kuromamfo ntsi, Ghana ndwontow abawdobɔdze biara no, mpanyimfo yi hɔn enyi ma no. Iyi na ɔdze akɔto nsɛnkyerɛwfo enyim dɛ Ghana ha ndwontow abawdobɔdze a dodowara frɛ no VGMA no yɛ abawdobɔdze bi a wɔdze ma ndwontowfo a wodzi hɔn dwuma dodowara wɔ Nkran no.
Dza Wiyaala aka no, binom nye no bɛyɛ adwen na binom so nye no nnkɛyɛ adwen. Hɔn a wɔnye no bɛyɛ adwen no botum dze hɔn a wɔagye VGMA no bi da ayɛ nhwɛdo. Ehwɛ VGMA a, hɔn a wɔgye no kɛse papaapa no, Nkran na wɔwɔ. Sɛ wɔnnyɛ Nkranfo anaa wɔnntse Nkran mpo a, wotu fi Ghana mbeambea ahorow bi tse dɛ Takoradze, Kumase, Oguaa, Mankɛsemu, Tamale, Tekyiman na mbeambea ahorow a ɔkeka ho kɛtse Nkran. Hɔn a wotum tsena hɔn kurom gye bi no yɛ kumaa bi. Iyi ama Wiyaala kyerɛ a, otwar dɛ CharterHousefo sesa mu na wɔma hɔn enyi kɔ ndwontowfo ahorow a wɔwɔ Ghana n’afɛndzanan nyinara mu kyɛn dɛ wɔbɛma hɔn enyi akɔ hɔn a wɔwɔ Nkran nko do.
Wiyaala n’adwenkyerɛ nye no. Wadwenkyerɛ wɔ asɛm yi ho nye dɛn? Da no edzi kyerɛ hɛn wɔ hɛn sohyial midia prama ahorow no do.
